ชุมนุมสหกรณ์ตั้งกองทุนศพตายจ่าย6แสน
ชสอ. ดึงครอบครัวสมาชิกสหกรณ์กว่า 5 ล้านคน เข้ากองทุนฯ ตายจ่ายศพละ 6 แสน
21 ส.ค. 2554

ชสอ. ดึงครอบครัวสมาชิกสหกรณ์กว่า 5 ล้านคน เข้ากองทุนฯ ตายจ่ายศพละ 6 แสน 
นายก๊ก ดอนสำราญ ประธานชุมนุมสหกรณ์ออมทรัพย์แห่งประเทศไทย (ชสอ.) เปิดเผยถึงความคืบหน้าการจัดตั้งกองทุนฌาปนกิจสงเคราะห์ในกลุ่มสมาชิกสหกรณ์ออมทรัพย์ทั่วประเทศ โดยหากสมาชิกเสียชีวิตจะได้รับเงิน 6 แสนบาท ว่า ขณะนี้สหกรณ์ออมทรัพย์ครูเข้าร่วมโครงการฌาปนกิจสงเคราะห์จำนวน 300 แห่ง แต่ละเดือนมีเงินหมุนเวียน 36 ล้านบาท มีอัตราการเสียชีวิต 60 คนต่อเดือน 
กรณีสมาชิกเสียชีวิตได้เงิน 6 แสนบาท มีการจัดเก็บเงินกับสมาชิกศพละ 3.4 บาท หากมีจำนวนสมาชิกเพิ่มมากขึ้นจะลดอัตราการเก็บเงินสมทบเหลือศพละ 2-3 บาท หรือเดือนละ 90-180 บาท ถือว่าเป็นเงินช่วยเหลือทำบุญการทำศพเพื่อครู 
อย่างไรก็ตาม ภายใน 2 ปีนี้ จะขยายความคุ้มครองโดยให้ครอบครัวของสมาชิก เช่น คู่สมรสและทายาทมีสิทธิเข้าโครงการนี้ด้วย และภายใน 3 ปี จะเพิ่มสมาชิกให้ได้ 5 ล้านคน รวมทั้งเปิดโอกาสให้สมาชิกสหกรณ์สามารถที่จะเข้าได้หลายกองทุน โดยกองทุนละไม่เกิน 6 แสนบาท ซึ่งจะทำให้ให้สมาชิกไม่มีภาระการจ่ายเงินสมทบมากเกินไป